
«___» __________ 2026 թվականի N ___-Ա
ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԱՌՈՂՋԱՊԱՀԱԿԱՆ ԵՎ ԱՇԽԱՏԱՆՔԻ ՏԵՍՉԱԿԱՆ ՄԱՐՄԻՆԸ «ԶՎԱՐԹՆՈՑ» ՄԻՋԱԶԳԱՅԻՆ ՕԴԱՆԱՎԱԿԱՅԱՆԻ ՊԵՏԱԿԱՆ ՍԱՀՄԱՆԻ ԱՆՑՄԱՆ ԿԵՏՈՒՄ ԺԱՄԱՆԱԿԱՎՈՐԱՊԵՍ ՏԵՂԱԿԱՅԵԼՈՒ ՄԱՍԻՆ
Հիմք ընդունելով «Պետական սահմանի մասին» օրենքի 14-րդ հոդվածի 5-րդ և 6-րդ մասերը, ի կատարումն Հայաստանի Հանրապետության կառավարության 2022 թվականի հոկտեմբերի 13-ի N 1584-Ն որոշման հավելվածի 2-րդ կետի 5-րդ ենթակետի և 3-6-րդ կետերի և հաշվի առնելով Միջազգային առողջապահական (բժշկասանիտարական) կանոնների հարցերով ազգային համակարգող մարմնի՝ Հայաստանի Հանրապետության առողջապահության նախարարության 2026 թվականի սեպտեմբերի 30-ի N ԱԱ/04/30974-2026 հաղորդումը՝ Հայաստանի Հանրապետության կառավարությունը որոշում է.
1. Սույն որոշման ուժի մեջ մտնելու պահից մինչև հոկտեմբերի 26-ը ներառյալ Հայաստանի Հանրապետության առողջապահական և աշխատանքի տեսչական մարմինը ժամանակավորապես տեղակայել «Զվարթնոց» միջազգային օդանավակայանի պետական սահմանի անցման կետում՝ սահմանային այլ` սանիտարակարանտինային վերահսկողություն իրականացնելու նպատակով։ 
2. Հայաստանի Հանրապետության առողջապահության նախարարին՝
1) Առողջապահության համաշխարհային կազմակերպության ժամանակավոր առաջարկությունների և ընթացիկ համաճարակաբանական տեղեկատվության հիման վրա Հայաստանի Հանրապետության առողջապահական և աշխատանքի տեսչական մարմնին և Հայաստանի Հանրապետության արտաքին գործերի և միջազգային առևտրի նախարարությանը տրամադրել այն պետությունների և տարածքների ցանկը, որոնցից ժամանող անձանց նկատմամբ անհրաժեշտ է իրականացնել սանիտարակարանտինային վերահսկողություն՝ Բունդիբուգյո վիրուսային հիվանդության (Bundibugyo virus disease, BVD) ներբերման և տարածման ռիսկը նվազեցնելու նպատակով.
2) համաճարակաբանական իրավիճակի փոփոխության դեպքում անհապաղ թարմացնել սույն կետի 1-ին ենթակետով նախատեսված ցանկը և այն տրամադրել նույն մարմիններին։
3) ապահովել Բունդիբուգյո վիրուսային հիվանդության վերաբերյալ տեղեկատվական թերթիկի մշակումը, անհրաժեշտության դեպքում դրա թարմացումը և Հայաստանի Հանրապետության առողջապահական և աշխատանքի տեսչական մարմնին տրամադրումը, ինչպես նաև խորհրդատվության համար թեժ գծի հասանելիությունը և դրա կոնտակտային տվյալների հրապարակումը։
3. Հայաստանի Հանրապետության առողջապահական և աշխատանքի տեսչական մարմնի ղեկավարին՝
1) սույն որոշման 1-ին կետով սահմանված ժամանակահատվածում ապահովել սահմանային այլ` սանիտարակարանտինային վերահսկողության իրականացումը՝ սույն որոշման 2-րդ կետով նախատեսված ցանկում ընդգրկված պետություններից կամ տարածքներից ժամանող անձանց նկատմամբ.
2) սույն կետի 1-ին ենթակետով նախատեսված սանիտարակարանտինային վերահսկողության շրջանակում ապահովել համապատասխան անձանց մարմնի ջերմաստիճանի ոչ կոնտակտային չափում: Հիվանդության կասկածի կամ համապատասխան ախտանշանների հայտնաբերման դեպքում անհրաժեշտ հետագա միջոցառումները կազմակերպել Հայաստանի Հանրապետության կառավարության 2012 թվականի հունիսի 22-ի N 777-Ն որոշման հավելվածի 9.1-ին կետի 1-ին ենթակետի «բ» և «զ» պարբերություններով սահմանված կարգով։
3) ապահովել «Զվարթնոց» միջազգային օդանավակայանի պետական սահմանի անցման կետում՝ ուղևորների համար տեսանելի և հասանելի վայրերում տեղադրված բաներների և պաստառների միջոցով Բունդիբուգյո վիրուսային հիվանդության հիմնական ախտանիշների, փոխանցման ուղիների, կանխարգելիչ միջոցառումների, ինչպես նաև ախտանիշների ի հայտ գալու դեպքում ձեռնարկվելիք գործողությունների վերաբերյալ տեղեկատվության տրամադրումը։ Բաներների և պաստառների վրա զետեղել նաև QR կոդեր՝ նշված տեղեկատվությունը պարունակող էլեկտրոնային էջին հասանելիություն ապահովելու համար.
4) սույն կետի 2-րդ ենթակետով նախատեսված սանիտարակարանտինային վերահսկողության շրջանակում համապատասխան անձանց մարմնի ջերմաստիճանի ոչ կոնտակտային չափումն իրականացնելու արդյունքում ջերմաստիճանի բարձր ցուցանիշ գրանցած անձանց տրամադրել Հայաստանի Հանրապետության առողջապահության նախարարության կողմից մշակված տեղեկատվական թերթիկը՝ Բունդիբուգյո վիրուսային հիվանդության ախտանիշների, կանխարգելիչ միջոցառումների և Հայաստանի Հանրապետություն ժամանելուց հետո 21 օրվա ընթացքում համապատասխան ախտանիշների ի հայտ գալու դեպքում ձեռնարկվելիք գործողությունների վերաբերյալ։ 
5) սույն կետի 2-րդ ենթակետով նախատեսված սանիտարակարանտինային վերահսկողության շրջանակում համապատասխան անձանց մարմնի ջերմաստիճանի ոչ կոնտակտային չափումն իրականացնելու արդյունքում ջերմաստիճանի բարձր ցուցանիշ գրանցվելիս Հայաստանի Հանրապետության կառավարության 2011 թվականի փետրվարի 3-ի N 219-Ն որոշմամբ սահմանված կարգով ապահովել նույն որոշման N 2 հավելվածով հաստատված հանրային առողջության պահպանման նպատակով ուղևորի բնակավայրի հաստատման հասցեական քարտի լրացումը։
6) ապահովել լրացված հասցեական քարտերի ստացումը, ինչպես նաև դրանցում պարունակվող տվյալների համակարգչային գրանցումն ու արխիվացումը՝ Հայաստանի Հանրապետության կառավարության 2011 թվականի փետրվարի 3-ի N 219-Ն որոշմամբ սահմանված կարգով։
7) հասցեական քարտերով ստացված տվյալները մշակել բացառապես հանրային առողջության պահպանման նպատակներով՝ «Անձնական տվյալների պաշտպանության մասին» օրենքի և Հայաստանի Հանրապետության կառավարության 2011 թվականի փետրվարի 3-ի N 219-Ն որոշման պահանջների պահպանմամբ ։
8) Հայաստանի Հանրապետության ազգային անվտանգության ծառայության տնօրենի և Հայաստանի Հանրապետության պետական եկամուտների կոմիտեի նախագահի հետ համատեղ՝ համաձայնեցնել «Զվարթնոց» միջազգային օդանավակայանի պետական սահմանի անցման կետում տեսչական մարմնի ժամանակավոր տեղակայման համար հատուկ առանձնացված վայրը.
9) Հայաստանի Հանրապետության ազգային անվտանգության ծառայության տնօրենի և Հայաստանի Հանրապետության պետական եկամուտների կոմիտեի նախագահի հետ համատեղ՝ ապահովել տեսչական մարմնի գործունեության կազմակերպումն այնպես, որ անխոչընդոտ իրականացվեն սահմանային վերահսկողության և մաքսային հսկողության աշխատանքները։

